Diari Oficial de la Generalitat Valenciana


Sumari del DOGV 8267, del 05-04-2018 (2018/2384)

RESOLUCIÓ de 22 de febrer de 2018, de la consellera de Sanitat Universal i Salut Pública, per la qual s'aprova la Carta de Serveis del Programa de donació i trasplantaments de la Comunitat Valenciana.
--------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8267

Data del DOGV
:   05-04-2018

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2018/2384


Data del document
:   22-02-2018

Organisme emissor
:   Conselleria de Sanitat Universal i Salut Pública

Tipus de document
:   Resolució

Descriptors 

:   * Conselleria de Sanitat Universal i Salut Pública
    * trasplantament d'òrgans

RESOLUCIÓ de 22 de febrer de 2018, de la consellera de Sanitat Universal i Salut Pública, per la qual s'aprova la Carta de Serveis del Programa de donació i trasplantaments de la Comunitat Valenciana. [2018/2384]  
El Decret 41/2016, de 15 d'abril, del Consell, pel qual s'estableix el sistema per a la millora de la qualitat dels serveis públics i l'avaluació dels plans i programes en l'Administració de la Generalitat i el seu sector públic instrumental té per objecte regular els instruments generals del sistema per a la millora de la qualitat de l'Administració de la Generalitat i el seu sector públic instrumental, a fi de garantir a la ciutadania la prestació d'uns serveis públics de qualitat, així com l'establiment de directrius per a l'avaluació del compliment i resultats dels seus plans i programes i la publicitat corresponent.  
  
En el capítol III del decret esmentat es defineix el sistema de gestió de les cartes de serveis com un instrument de millora contínua dels serveis per mitjà del qual les organitzacions públiques informen sobre els compromisos de qualitat dels serveis que gestionen i presten, en resposta a les necessitats i expectatives de la ciutadania i a la demanda de transparència en l'activitat pública.  
Per la seua condició d'instrument de millora, les cartes de serveis es configuren com un sistema de gestió autèntic i, en aquest sentit, tota la informació bàsica de les cartes de serveis es gestionarà de manera uniforme i centralitzada per l'òrgan directiu responsable en matèria de gestió i millora de la qualitat dels serveis públics i estarà suportada en una aplicació informàtica corporativa, en què s'hi aniran introduint totes les dades corresponents a l'evolució dels objectius i indicadors associats amb els compromisos de qualitat, de manera que s'efectuarà tant el seu control i seguiment, com la gestió completa dels aspectes essencials de les cartes.  
La Carta de Serveis del Programa de donació i trasplantaments de la Comunitat Valenciana ha sigut promoguda per la Direcció General d'Assistència Sanitària i en la seua elaboració, duta a terme des de la Coordinació Autonòmica de Trasplantaments, s'han seguit les previsions del Decret 41/2016, de 15 d'abril, del Consell, esmentat més amunt.  
El Programa de donació i trasplantament de la Comunitat Valenciana és el responsable de garantir els processos de donació i trasplantament d'òrgans, teixits i cèl·lules de manera altruista i anònima, assegurant l'equitat i accessibilitat, i amb els màxims estàndards de qualitat per mitjà d'un sistema organitzatiu de coordinació dels serveis. La gestió d'aquest s'efectua en col·laboració amb l'Organització Nacional de Trasplantaments (ONT), per mitjà d'una xarxa d'equips de coordinació hospitalària de trasplantaments en què intervenen més de 90 professionals distribuïts per tots els centres de la sanitat pública valenciana i dirigits per una coordinació autonòmica única.  
Per tot el que s'ha exposat, fent ús de la facultat que em confereix l'article 17 del Decret 41/2016, de 15 d'abril, del Consell, pel que fa a l'autoritat competent per a procedir a la seua aprovació, resolc:  
  
  
Primer  
Aprovar la Carta de Serveis del Programa de donació i trasplantaments de la Comunitat Valenciana que s'incorpora com a annex d'aquesta resolució.  
  
Segon  
La Carta de Serveis del Programa de donació i trasplantaments de la Comunitat Valenciana estarà a disposició de la ciutadania per mitjà de la pàgina institucional de la Generalitat Valenciana http//www.gva.es/carta/va, sense perjudici d'altres accions de comunicació que es puguen efectuar.  
  
Tercer  
Aquesta resolució es publicarà en el Diari Oficial de la Generalitat Valenciana (DOGV).  
  
València, 22 de febrer de 2018.- La consellera de Sanitat Universal i Salut Pública: Carmen Montón Giménez.  
TÍTOL: CARTA DE SERVEIS   
DEL PROGRAMA DE DONACIÓ I TRASPLANTAMENT   
DE LA COMUNITAT VALENCIANA  
  
  
MISSATGE GENERAL  
L'Administració pública valenciana s'ha d'adaptar als nous reptes i necessitats de la societat i per a això ha de modernitzar i millorar de manera contínua els serveis públics que ofereix. La Generalitat assumeix aquest repte i amb aquest fi incorpora, dins de la seua política de modernització, el projecte Cartes de Serveis com a un instrument de millora mitjançant el qual la ciutadania pot exigir la prestació d'uns serveis públics amb les màximes garanties de qualitat i conéixer en tot moment el seu grau de compliment.  
La Generalitat contribueix així a donar resposta a l'exigència continguda en l'Estatut d'Autonomia de la Comunitat Valenciana que estableix i proclama, en l'article 9, el dret general que tenen tots els ciutadans i ciutadanes de gaudir d'uns serveis públics de qualitat.  
  
«Una Administració excel·lent»  
  
COMPROMÍS INSTITUCIONAL  
Per mitjà de les nostres Cartes de Serveis us volem donar a conéixer els principals compromisos de qualitat que la Conselleria de Sanitat Universal i Salut Pública garanteix en la prestació dels serveis sanitaris, que permeten, a més, una avaluació i millora constant d'aquests.  
  
El procés de donació i trasplantament a la nostra Comunitat, juntament amb la resta de l'Estat, està obtenint resultats excel·lents a causa, sens dubte, de la combinació de molts factors, entre els quals destaquen clarament la solidaritat i generositat de les famílies dels donants, la professionalitat i entrega tant de l'administració com dels professionals sanitaris que intervenen en el procés i, per suposat, la distribució equitativa i transparent i l'accés al trasplantament per a totes les persones que el necessiten.  
És, per tant, i amb l'objectiu clar de mantindre i superar els alts nivells de qualitat d'aquest procés, pel que ens comprometem a garantir uns estàndards de qualitat en la prestació del procés esmentat que es donaran a conéixer anualment i ens posa a la vostra disposició per a rebre suggeriments i informació que ens permeta detectar alguna deficiència del sistema.  
  
Carmen Montón  
consellera de Sanitat Universal i Salut Pública  
  
  
SERVEIS  
  
El programa de donació i trasplantament de la Comunitat Valenciana és el responsable de garantir els processos de donació i trasplantament d'òrgans, teixits i cèl·lules de manera altruista i anònima, assegura així l'equitat i accessibilitat, i amb els màxims estàndards de qualitat per mitjà d'un sistema organitzatiu de coordinació dels serveis.  
La gestió d'aquest programa s'efectua en col·laboració amb l'Organització Nacional de Trasplantaments (ONT), per mitjà d'una xarxa d'equips de coordinació hospitalària de trasplantaments en què intervenen més de 90 professionals distribuïts per tots els centres de la sanitat pública i dirigida per una coordinació autonòmica.  
Presta els serveis següents:  
1. Informació sobre el Programa de donació i trasplantament.  
2. Promoció de la donació d'òrgans, teixits i cèl·lules.  
3. Foment de la participació ciutadana mitjançant associacions de pacients.  
4. Actualització i gestió de la llista d'espera de trasplantaments.  
5. Detecció de donants potencials d'acord amb criteris clínics.  
6. Acompanyament i suport emocional a les famílies durant el procés de donació.  
7. Obtenció d'òrgans, teixits i cèl·lules, tant de donant difunt com de donant viu.  
8. Coordinació de la distribució (autonòmica i nacional), i intercanvi internacional d'òrgans, teixits i cèl·lules per a ser trasplantats.  
9. Trasplantament de tots els òrgans, teixits i cèl·lules.  
10. Bio-vigilància en els processos de donació i trasplantament.  
11. Manteniment del registre de trasplantaments de la Comunitat Valenciana.  
12. Formació contínua dels professionals que intervenen en el procés.  
13. Promoció i desenvolupament de la investigació en donació i trasplantament.  
14. Control de qualitat i avaluació dels procediments de donació, extracció i trasplantament d'òrgans, teixits i cèl·lules.  
Tots els serveis prestats es basen en l'equitat, transparència, voluntarietat, gratuïtat i universalitat, en concordança amb els principis de la bioètica.  
  
  
COMPROMISOS I INDICADORS  
  
1. Acompanyem les famílies durant tot el procés de la donació i els prestem ajuda i suport emocional mitjançant una atenció professional, contínua i personalitzada.  
  
Percentatge de famílies que no han presentat queixa Valor objectiu  
 95 %  
% de famílies que accepten la donació 85 %  
  
  
  
2. Ens comprometem a dur a terme accions específiques de promoció, cerca i detecció de donants en tots els nostres hospitals, dirigides a incrementar i/o mantindre unes taxes de donació altes.  
  
Taxa de donació Valor objectiu  
 40 donants per milió de població  
  
  
  
3. Garantim una selecció adequada dels donants, basada en criteris clínics, a fi d'aconseguir el màxim benefici en la donació.  
  
Ràtio d'òrgans trasplantats per donant Valor objectiu  
 2  
  
  
  
4. Garantim la transparència en tot el procés de gestió de la llista d'espera de pacients, i publiquem els criteris d'inclusió, el temps mitjà d'espera i els indicadors del resultat del trasplantament.  
  
Informació completa publicada i actualitzada anualment. Valor objectiu  
 100 %  
  
  
  
5. Impartim una formació de qualitat a tots els professionals que intervenen o estan interessats en els processos de donació i trasplantament.  
  
Valoració efectuada pels professionals formats (puntua en una escala d'1 a 5). Valor objectiu  
 4  
% de coordinadors amb la formació   
completada 100 %  
  
  
  
6. Ens comprometem a auditar tots els anys, internament i externament, els nostres processos de donació i a aplicar les recomanacions de millora proposades a fi d'assegurar-ne la màxima qualitat.  
  
Percentatge d'hospitals que han passat una auditoria interna anual. Valor objectiu  
 100 %  
Percentatge de compliment del programa d'auditories externes efectuades per l'Organització Nacional de Trasplantaments 100 %  
  
  
  
Ajudeu-nos a prestar un servei MILLOR  
Si teniu cap problema o dubte, o bé voleu fer algun suggeriment per a millorar els nostres serveis, podeu posar-se en contacte amb nosaltres mitjançant els formularis disponibles en l'àrea de queixes, suggeriments i agraïments de la nostra web.  
http://www.san.gva.es/web/secretaria-general-administrativa/sugerencias-quejas-y-agradecimientos  
També podeu presentar una queixa, suggeriment o agraïment, sobre qualsevol aspecte, tant general com específic, del servei rebut per incompliments dels compromisos de qualitat explicitats en la carta, utilitzant els serveis d'atenció i informació al pacient (SAIP) dels centres hospitalaris de la conselleria amb competències en matèria de sanitat.  
  
O bé podeu fer-ho per mitjà dels impresos normalitzats que trobareu en qualsevol de les oficines d'assistència en matèria de Registre de la Generalitat o en la seu electrònica del portal www.gva.es, per la qual es permet la tramitació telemàtica en l'adreça web que es detalla a continuació:   
https://seu.gva.és/va/web/seu\_electrònica/seu\_queixes\_i\_sug.  
A més, podeu dur a terme un seguiment del grau de compliment d'aquesta carta de serveis per mitjà de la pàgina www.gva.es/carta.  
  
On estem-  
Coordinació autonòmica de trasplantaments  
  
C/ Misser Mascó, 31, 1a planta  
València  
Tel. 289 247 216  
  
trasplantaments\_yzy@dth.nb  
  
Horari d'atenció: de dilluns a divendres, de 09.00 h a 14.00 h  
  
Coordinacions hospitalàries  
A tots els hospitals de la Comunitat Valenciana